REGOLAMENT TAL-KUMMISSJONI (KE) Nru 240/2009
tal-20 ta’ Marzu 2009
li jemenda r-Regolament (KE) Nru 1282/2006 fir-rigward ta’ liċenzji tal-esportazzjoni u rifużjonijiet fuq l-esportazzjoni għall-ħalib u l-prodotti tal-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u partikolarment l-Artikoli 170 u 171 tiegħu, flimkien mal-Artikolu 4 tiegħu,
Billi:
(1)
L-Artikolu 16 u l-Appendiċi 2 tal-Anness III għall-Ftehim ta’ Sħubija Ekonomika bejn l-Istati tal-CARIFORUM minn naħa waħda, u l-Komunità Ewropea u l-Istati Membri tagħha, min-naħa l-oħra (2), li l-iffirmar u l-applikazzjoni proviżorja tiegħu kienet approvata bid-Deċiżjoni tal-Kunsill 2008/805/KE (3), jipprovdi għall-kwota tariffarja ta’ trab tal-ħalib li qabel kienet tinstab fil-Memorandum ta’ Ftehim bejn il-Komunità Ewropea u r-Repubblika Dominikana dwar protezzjoni tal-importazzjoni tat-trab tal-ħalib fir-Repubblika Dominikana (4), approvat bid-Deċiżjoni tal-Kunsill 94/486/KE (5). L-Artikolu 29(1) tar-Regolament tal-Kummissjoni (KE) Nru 1282/2006 (6) għandu jiġi emendat skont dan.
(2)
L-Artikolu 30(1)(b) tar-Regolament (KE) Nru 1282/2006 jipprovdi li applikanti fit-tieni parti tal-kwota jeħtiġilhom jagħtu prova li kienu qed jagħmlu kummerċ ma’ pajjiżi terzi. Jidher li din il-kundizzjoni jista’ jkollha interpretazzjonijiet differenti. Għandha għalhekk tiġi ċċarata, billi jkun speċifikat li jeħtieġ li tingħata prova tal-kummerċ ma’ terzi pajjiżi bil-preżentazzjoni tad-dokumenti doganali rilevanti.
(3)
L-Artikolu 30(3) tar-Regolament (KE) Nru 1282/2006 jipprovdi għal garanzija ta’ EUR 15 għal kull 100 kilogramma. Bil-għan li jkun hemm armonija u simplifikazzjoni, huwa xieraq li dan jiġi allenjat għal-livell ġenerali, kif provdut fl-Artikolu 10 ta’ dak ir-Regolament, li japplika wkoll għall-ġestjoni tal-kwota tal-ġobon imsemmija fit-Taqsima 2 tal-Kapitolu III ta’ dak ir-Regolament.
(4)
Ir-Regolament (KE) Nru 1282/2006 għandu għalhekk jiġi emendat skont dan.
(5)
Għandu jkun provdut li d-dispożizzjonijiet emendati ma għandhomx japplikaw għal-liċenzji li kienu nħarġu diġà.
(6)
Il-miżuri provduti f’dan ir-Regolament huma skont l-opinjoni tal-Kumitat ta’ Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1282/2006 huwa emendat kif ġej:
(1)
Il-paragrafu 1 tal-Artikolu 29 għandu jinbidel b’dan li ġej:
“1. Il-preżentazzjoni lill-awtoritajiet kompetenti tar-Repubblika Dominikana ta’ kopja ċertifikata tal-liċenzja tal-esportazzjoni maħruġa skont din it-Taqsima u kopja, approvata kif suppost, tad-dikjarazzjoni tal-esportazzjoni għal kull konsenja, huma meħtieġa għall-esportazzjonijiet lejn ir-Repubblika Dominikana ta’ trab tal-ħalib skont il-kwota provduta fl-Appendiċi 2 tal-Anness III għall-Ftehim ta’ Sħubija Ekonomika bejn l-Istati tal-CARIFORUM u l-Komunità Ewropea u l-Istati Membri tagħha (*), li l-iffirmar u l-applikazzjoni proviżorja tiegħu kienet approvata bid-Deċiżjoni tal-Kunsill 2008/805/KE (**).
(*) ĠU L 289, 30.10.2008, p. 3." 						
(**) ĠU L 289, 30.10.2008, p. 1.”" 						
(2)
L-Artikolu 30 huwa emendat kif ġej:
(a)
Fil-paragrafu 1 għandu jiżdied is-subparagrafu li ġej:
“Prova ta’ kummerċ, kif provdut fil-punt (b) tal-ewwel subparagrafu, għandha tingħata esklussivament jew permezz tad-dokumenti doganali tar-rilaxx għaċ-ċirkulazzjoni libera, approvati kif suppost mill-awtoritajiet tad-dwana u li jkun fihom referenza għall-applikant konċernat bħala d-destinatarju, jew inkella permezz tad-dokument doganali tal-esportazzjoni approvat kif suppost mill-awtoritajiet tad-dwana.”
(b)
Fit-tieni subparagrafu tal-paragrafu 3, il-punt (a) għandu jinbidel b’ dan li ġej:
“(a)
jiddepożita garanzija skont l-Artikolu 10;”
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika għall-applikazzjonijiet għal-liċenzji li jitressqu mill-1 ta’ April 2009 ’l quddiem.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Marzu 2009.